સમય બદલાઈ રહ્યો છે અને બદલાઈ રહેલા સમય વચ્ચે સંબંધોમાં એકબીજા પ્રત્યેની અપેક્ષાઓ પણ બદલાઈ રહી છે અને ટેક્નૉલૉજી પણ એમાં બહુ મહત્વનો ભાગ ભજવે છે. ‘બ્લાઇન્ડ ડેટ’ની વાર્તા ચાલીસ વર્ષનાં એવાં બે પાત્રોની આસપાસ ફરે છે જે બન્ને નિયમિતપણે ઇન્ટરનેટ પર ચૅટ કરે છે. કૅટી કૅટરિનાના નામે ચૅટ કરતી કોકિલા કોઠારી અને ફાસ્ટ ઍન્ડ ફ્યુરિયસના નામે ચૅટ કરતો મનુ ચિખલિયા અનાયાસે જ ઑનલાઇન એકબીજાને મળે છે. થોડી વાર ચૅટિંગ થાય છે અને ચૅટિંગ દરમ્યાન બન્ને એકબીજાના પ્રેમમાં પડે છે. ચૅટિંગ દરમ્યાન જ પ્રેમ સુધી પહોંચી ગયેલાં કોકિલા અને મનુને હવે મૅરેજ કરવાં છે, પણ એની માટે રૂબરૂ મળવું જરૂરી છે. કોકિલા અને મનુ પહેલી વાર કૉફીશૉપમાં એકબીજાને મળે છે અને એકબીજાને વધુ ઓળખવાના પ્રયાસરૂપે સાથે રહેવાનું નક્કી કરે છે. મૅરેજ વિના જ સાથે રહેવાનું શરૂ કરતાંની સાથે જ હવે નવા વળાંકો આવવાના શરૂ થાય છે.